SKRIFTLIG FORESPØRGSEL E-2932/02

af Olivier Dupuis (NI) til Kommissionen

(17. oktober 2002)

Om: Forfølgelse af den fængslede leder af Southern Mongolian Democracy Alliance Hadas hustru og søn

Fru Xinna, der er gift med den politiske fange Hada, som blev anholdt i det sydlige Mongoli i 1995 for at have grundlagt Southern Mongolian Democracy Alliance, og som i 1996 blev idømt 15 års fængsel for separatistiske aktiviteter og spionagevirksomhed, har oplyst, at hendes søn på 17 år, Ulies, er blevet brutalt mishandlet af de kinesiske myndigheder i et fængsel i det sydlige Mongoli. Hadas søn er i 2002 blevet anklaget for at være medskyldig i tyveri og idømt to års fængsel. Han sidder i øjeblikket i fængsel nummer 1, et fængsel for mindreårige i det autonome område Det Indre Mongoli. Ifølge en rapport fra Det sydlige Mongolis informationscenter om menneskerettigheder sidder Ulies sammen med 13 andre unge kriminelle i en celle på 8 kvadratmeter, og han pålægges 13 timers tvangsarbejde om dagen. Derudover presser fængselsmyndighederne på for at få ham til at afbryde enhver forbindelse til sin mor. Under et nyligt besøg hos sin søn blev fru Xinna fysisk mishandlet af fængselsvagterne for at have talt mongolsk. Hun har desuden oplyst, at hun har fundet tydelige spor af tortur på sin søns krop, efter at hans fødder og hænder har været lænket til en 20 kg tung kæde i mere end 40 timer, fordi han havde modsat sig den dårlige behandling fra vagterne og dem, han deler celle med. Efter Hadas fængsling i 1995 lukkede politiet Mongolian Study Bookstore og Mongolian Study Reading Club, som tilhørte fru Xinna, og dernæst fik politiet smidt hendes søn Ulies ud af skolen, fordi han havde modsat sig voldelige overgreb. Stadig ifølge rapporten fra Det sydlige Mongolis informationscenter om menneskerettigheder blev fru Xinna fængslet i 3 måneder efter Hadas anholdelse for at have givet et interview til Voice of America.

I forbindelse med festerne i byen Huhot i 1997 i anledning af 50-års jubilæet for oprettelsen af det autonome område Det Indre Mongoli blev fru Xinna og hendes søn Ulies tvangsdeporteret til områdets østlige grænse og tilbageholdt i 2 dage. I anledning af den kinesiske leder Jiang Zemins besøg i det autonome område Det Indre Mongoli i 1999 blev fru Xinna holdt i husarrest under konstant overvågning af en politibetjent.

Hvilke oplysninger har Kommissionen om den nedværdigende og umenneskelige behandling, som fru Xinna og hendes søn har fået, og hvilke initiativer har Kommissionen taget eller har den tænkt sig at tage for at få de kinesiske myndigheder til at respektere menneskerettighederne og de politiske og borgerlige rettigheder i det sydlige Mongoli? Hvilke oplysninger råder Kommissionen over med hensyn til helbredstilstanden hos Hada og de andre medlemmer af Southern Mongolian Democracy Alliance, der er anholdt af de kinesiske myndigheder? Hvilke initiativer vil Kommissionen tage for at få de kinesiske myndigheder til at anerkende den syd-mongolske befolknings reelle selvstyre i lyset af disse eksempler på overtrædelse af de grundlæggende rettigheder og Pekings undertrykkelsespolitik over for den mongolske befolkning, og især eksemplet på forfølgelsen af dem, der forsvarer demokratiet og retsstaten?

Svar afgivet på Kommissionens vegne af Christopher Patten

(12. november 2002)

Kommissionen har kendskab til den særlige situation vedrørende forfølgelsen af hustruen og sønnen til den fængslede leder af Den Demokratiske Alliance i Det Indre Mongoliet, Hada.

Kommissionen følger nøje menneskerettighedssituationen i Kina. Den menneskerettighedsdialog mellem EU og Kina, der blev indledt i 1996, er en værdifuld mulighed for at fremføre vore bekymringer på dette område over for de kinesiske myndigheder.

Inden for rammerne af denne dialog behandler Kommissionen regelmæssigt spørgsmål om ytrings- og foreningsfrihed og respekt for mindretals borgerlige og politiske rettigheder. I denne sammenhæng har Kommissionen lagt særlig vægt på situationen for enkeltpersoner, som forfølges på grund af deres tro og overbevisning.

Kommissionen er bekymret over respekten for borgerlige og politiske rettigheder i Kina og vil fortsat overvåge situationen med stor opmærksomhed.